རྒྱ་གར་ལྷོ་ཕྱོགས་སྦེལ་ཀོབ་བོད་མིའི་གཞིས་སྒར་དུ་དམངས་གཙོའི་དུས་དྲན་ཐེངས་ལྔ་བཅུ་བ་དང་།བོད་གཞུང་དམངས་རྒྱལ་ཡོངས་ཚོགས་ཆེན་ཐེངས་དང་པོ་གཉིས་ཡོངས་སུ་གྲུབ་སྟེ།ཕྱོགས་མཐའ་ཁག་ནས་ཕེབས་པའི་སྐུ་མགྲོན་རྣམས་རང་རང་སར་ལོག་པ་དང་མཉམ་དུ་འདི་གའི་གསར་འགོད་པས་ཀྱང་ལྷོ་ཕྱོགས་སྦེལ་ཀོབ་ཀྱི་ལས་རིམ་མཇུག་བསྡུས་ཏེ་བྱང་ཕྱོགས་ངྷ་རམ་ས་ལར་ལམ་ལ་ཆས།ཕྱིར་ལོག་པའི་ལམ་བར་དུ་སྔར་ལོ་གསར་དུ་སྒོ་འབྱེད་བྱས་པའི་༼༧གོང་ས་ཏཱ་ལའི་བླ་མ་མཐོ་རིམ་སློབ་གཉེར་ཁང་།༽ཞེས་པའི་སློབ་གྲྭའི་འཛུགས་སྐྲུན་དང་།དགེ་ལས་སློབ་ཕྲུག་ཡོངས་ཀྱི་སྤྱིའི་གནས་སྟབས་སོགས་ལ་རྒྱུས་ལོན་ཐེངས་གཅིག་བྱས་པ་ཡིན།ཕྱི་ཚེས་༥ཉིན་ནི་གཟའ་ཉི་མར་འཁེལ་ཡོད་སྟབས།གསར་འགོད་པ་མཐོ་སློབས་དེར་འབྱོར་སྐབས་སློབ་གྲྭའི་འགན་འཛིན་བཞུགས་མི་འདུག་ལ།སློབ་ཕྲུག་མང་ཆེ་བ་ཡང་ཕྱི་ལོགས་སུ་ཕྱིན་ཏེ་སློབ་གྲྭ་ཡོངས་ཁ་ཁུ་སིམ་མེར་གནས་འདུགཏཱ་ལའི་བླ་མ་མཐོ་སློབ་ཀྱི་ཁང་བརྩེགས་དག་ལས་བོད་པའི་སྲོལ་རྒྱུན་གྱི་རྣམ་པ་ཞིག་མངོན་ཞིང་།སློབ་གྲྭའི་ཁོ་ར་ཁོར་ཡུག་ཡངས་ཤིང་རྒྱ་ཆེ་བ་དང་།སློབ་གྲྭ་སྤྱིའི་རྒྱ་ཁྱོན་ཆེ་ཞིང་ཕྱི་རོལ་ཁོར་ཡུག་ལྷིང་འཇགས་ཡིན་པ་བཅས་ཀྱིས་ཞི་བདེ་བག་ཕེབས་ཀྱི་ཚོར་སྣང་ཞིག་བསྟེར་ཐུབ་ཅིང་།སྣང་ཚུལ་འདིས་སློབ་གཉེར་ལ་གཞོལ་མཁན་ཡོངས་ལ་རང་བྱུང་གི་མཐུན་རྐྱེན་ཞིག་བསྐྲུན་འདུག